钦定古今图书集成/明伦汇编/官常典/第596卷 > 《淮南转运使谢上表》苏颂
## 钦定古今图书集成/明伦汇编/官常典/第596卷 > 《淮南转运使谢上表》苏颂

窃以州郡备官，所以分釐于民务；朝廷遣使，将以布
宣乎主恩。付一道之事权，用六条而举察。赋舆出入，
俾以均输；吏治否臧，责之荐黜。自匪绵更于事任，讵
能振肃于治纲？若臣者，始自书坊，出分使竹，俄从寰
服，入佐计筹。粗收岁月之劳，蔑著分毫之效。岂谓伏
遇皇帝陛下，察庶工之任使，矜人职之良勤，拔于省
僚，授以利柄。矧惟淮海之郡，实扼东南之冲。昔号奥
区，今逢乐岁。五稼盈畴而遂茂，庶人勤力以厚生。料
乎漕运之程，无烦趣办之急。若乃事体貌以为风采，
尽铢两以敛民财，顾在懦愚，诚多阙略。重念上慈天
覆，圣治日新。官无内外之储，事息忧勤之系。昨臣受
任之始，获面于清光；陛下临遣之言，曲加于勉谕，“自
省最为疏远，何图亦记渊衷。岂非以委任之优，故特
示拊循之厚。”虽乾坤厚施，非报谢之可言；而犬马微
生，第勋劳而思奋。倘驰驱之有用，期终始以勿渝。